Diari Oficial de la Generalitat Valenciana


Sumari del DOGV 3850, del 04-10-2000 (2000/8018)

DECRET 149/2000, de 26 de setembre, del Govern Valencià, pel qual es crea l'Observatori de l'Euro de la Comunitat Valenciana.
-----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/09/26/149/dof/vci/html**

### Dades del document

Número de DOGV
:   3850

Data del DOGV
:   04-10-2000

Secció del DOGV
:   I. DISPOSICIONS GENERALS

Número del document
:   2000/8018


Data del document
:   26-09-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * protecció del consumidor
    * Unió Econòmica i Monetària
    * legislació
    * moneda
    * organització administrativa
    * reglament intern
    * sistema monetari europeu

DECRET 149/2000, de 26 de setembre, del Govern Valencià, pel qual es crea l'Observatori de l'Euro de la Comunitat Valenciana. [2000/X8018]
  
Situats ja a la Unió Econòmica i Monetària Europea, la imminent posada en circulació de la moneda única, l'euro, contribuirà de forma decisiva a la millora del mercat únic ajudant a enfortir l'economia i elevant amb això el nivell de vida.
  
L'experiència d'anteriors reformes monetàries ha demostrat que els ciutadans no s'adapten de manera automàtica a la nova moneda. Es fa necessari, per tant, instrumentar una transició en un clima de confiança i diàleg que permeta una tranquil·la incorporació de l'euro a la vida quotidiana. Per això es crea a la Comunitat Valenciana l'Observatori de l'Euro com a fòrum de trobada per aconseguir aquests objectius.
  
Mitjançant Decret 17/2000, de 8 de febrer, del Govern Valencià, es regula la Comissió Especial per a la Introducció de l'Euro, que té, entre altres funcions, la de proposar la creació de les subcomissions que es consideren oportunes per a avançar i suavitzar el trànsit a la moneda única.
  
Pel que s'ha exposat, a proposta dels consellers d'Economia, Hisenda i Ocupació i d'Indústria i Comerç i amb la deliberació prèvia del Govern Valencià, en la reunió del dia 26 de setembre de 2000,
  
DECRETE
  
Article 1. Creació i composició de l'Observatori de l'Euro
  
1. Es crea l'Observatori de l'Euro de la Comunitat Valenciana, com a òrgan consultiu d'assessorament, seguiment, control i participació en el procés de transició d'implantació de l'euro.
  
2. L'Observatori de l'Euro de la Comunitat Valenciana es constitueix com una subcomissió de la Comissió Especial per a la Introducció de l'Euro, creada mitjançant Decret 17/2000, de 8 de febrer, del Govern Valencià.
  
3. L'Observatori de l'Euro estarà compost pels següents membres:
  
- El director general de Comerç i Consum, o la persona en qui aquest delegue.
  
- Un representant de la Conselleria d'Economia, Hisenda i Ocupació, designat pel conseller.
  
- Un representant de la Conselleria d'Indústria i Comerç, designat pel conseller.
  
- Un representant de l'Agència Valenciana de Turisme.
  
- Un representant de la Direcció General de Telecomunicacions i Racionalització.
  
- Un representant de la Federació Valenciana de Municipis i Províncies.
  
- Dos representants de les federacions i associacions de consumidors de la Comunitat Valenciana.
  
- Un representant del Consell de Cambres Oficials de Comerç, Indústria i Navegació de la Comunitat Valenciana.
  
- Dos representants de les federacions i associacions d'empresaris de la Comunitat Valenciana.
  
- Un representant de les associacions d'hostaleria de la Comunitat Valenciana.
  
Correspondrà la Presidència de l'Observatori al director general de Comerç i Consum o a la persona que aquest delegue.
  
En la primera reunió que realitze l'Observatori s'elegirà, entre els seus membres, el secretari.
  
A les sessions de l'Observatori de l'Euro podran ser convocats aquells experts que, d'acord amb els temes que calga tractar, es considere oportú.
  
Article 2. Funcions
  
Són funcions de l'Observatori de l'Euro, dins del procés d'introducció de l'euro:
  
1. Analitzar les conseqüències pràctiques de la implantació de l'euro i realitzar el seguiment de la lleialtat de les transaccions i de la transparència de les pràctiques professionals.
  
2. Incentivar el diàleg i la col·laboració dels interlocutors socials entre si, i d'aquests amb les administracions públiques.
  
3. Potenciar, coordinar i procurar els mitjans adequats per a preparar els empresaris i consumidors i usuaris per a la fase d'introducció de monedes i bitllets i de doble exposició de preus.
  
4. Contribuir a estendre els treballs, les tasques i les conclusions aconseguits en els fòrums de reflexió i de decisió existents.
  
5. Impulsar i efectuar el seguiment del compliment de l'Acord de Bones Pràctiques per a una Millor Adaptació a la Implantació de l'Euro, i la utilització de l'etiqueta euro identificativa de l'adhesió al mencionat acord.
  
6. Procurar que la resolució dels conflictes que pogueren sorgir entre les parts, amb motiu de la introducció i implantació de l'euro, es porte a cap de forma amistosa o mitjançant sistemes d'arbitratge.
  
Article 3. Règim de funcionament
  
1. L'Observatori de l'Euro es reunirà com a mínim cada sis mesos mitjançant convocatòria acordada pel president, amb almenys vuit dies d'antelació, i l'ordre del dia anirà acompanyada dels assumptes que hagen de ser tractats.
  
2. El funcionament de l'Observatori de l'Euro se sotmetrà a allò que s'ha establit en el capítol II del títol II de la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú.
  
Article 4. Adhesió a l'Acord de Bones Pràctiques per a una Millor Adaptació a la Implantació de l'Euro
  
Les empreses comercials, turístiques i de serveis ubicades a la Comunitat Valenciana que vulguen exhibir a les seues dependències i en la seua publicitat el distintiu d'adhesió a l'Acord de Bones Pràctiques per a una Millor Adaptació a la Implantació de l'Euro, hauran de complir els corresponents compromisos que s'inclouen en l'annex del present decret.
  
Article 5. Etiqueta euro
  
1. El distintiu oficial d'adhesió a l'Acord de Bones Pràctiques per a una Millor Adaptació a la Implantació de l'Euro serà l'etiqueta euro.
  
2. L'adhesió a l'Acord de Bones Pràctiques per a una Millor Adaptació a la Implantació de l'Euro podrà efectuar-se a través dels organismes o les entitats públiques o privades que l'Observatori de l'Euro determine i als quals correspondrà, a més a més, expedir l'etiqueta euro.
  
3. Així mateix, la Direcció General de Comerç i Consum podrà designar altres organismes o entitats públiques o privades per a desenvolupar les funcions a les quals es fa referència en el punt anterior, i també altres actuacions de col·laboració que es determinen.
  
4. Els organismes o entitats públiques que vulguen col·laborar en el procediment d'adhesió i expedició de l'etiqueta euro hauran de formular la corresponent sol·licitud a l'Observatori de l'Euro, a través de la Direcció General de Comerç i Consum.
  
5. Totes les entitats indicades en els punts anteriors podran exhibir un distintiu de la seua col·laboració d'acord amb el model que s'establisca.
  
6. En el cas que es produïsca la renúncia a l'adhesió, es comunicarà a l'Observatori de l'Euro per escrit, a través de la Direcció General de Comerç i Consum, i hi comportarà la pèrdua del dret a exhibir el distintiu des de la data de la seua comunicació.
  
Article 6. Compliment dels compromisos
  
1. L'observança del compliment dels compromisos adquirits per les empreses correspon a l'organisme o entitat pública o privada designada de conformitat amb el que s'ha disposat en l'article anterior, a la Conselleria d'Indústria i Comerç o, si és el cas, a les oficines municipals d'informació al consumidor, per a la qual cosa es valdran dels seus serveis d'inspecció.
  
2. Si un consumidor constatara que una empresa que utilitza el distintiu incompleix els compromisos adquirits podrà presentar la reclamació corresponent dirigida a l'Observatori de l'Euro, a través de la Direcció General de Comerç i Consum.
  
3. L'incompliment dels compromisos adquirits comportarà la retirada del distintiu expedit i la prohibició de la seua utilització per part de l'empresa afectada.
  
4. En el supòsit que una vegada notificada la prohibició, l'empresa continuara exhibint el distintiu, o que una empresa l'utilitze sense complir els compromisos necessaris per a això, la publicitat realitzada podrà considerar-se enganyosa i sancionar-se, d'acord amb la normativa vigent en matèria de defensa dels consumidors i usuaris.
  
DISPOSICIONS ADDICIONALS
  
Primera
  
Continuarà mantenint-se en vigor l'Acord de Bones Pràctiques per a una Millor Adaptació a la Implantació de l'Euro, a través de la col·laboració entre consumidors i comerciants de la Comunitat Valenciana, subscrit l'11 de març de 1998, si bé hi serà aplicable, en els supòsits que corresponga, el que s'ha disposat en el present decret.
  
Segona
  
Tots aquells acords, mesures o propostes que sorgisquen de l'Observatori de l'Euro de la Comunitat Valenciana seran comunicats a la Comissió Especial per a la Introducció de l'Euro, creada mitjançant Decret 17/2000, de 8 de febrer, del Govern Valencià.
  
DISPOSICIONS FINALS
  
Primera
  
Es faculta el conseller d'Economia, Hisenda i Ocupació i el conseller d'Indústria i Comerç per a dictar, en l'àmbit de les seues competències, totes les disposicions que siguen necessàries per a l'execució i el desenvolupament del present decret.
  
Segona
  
La vigència d'aquest decret està limitada temporalment a l'acabament del procediment d'introducció de l'euro.
  
Tercera
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 26 de setembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació
  
VICENTE RAMBLA MOMPLET
  
El conseller d'Indústria i Comerç
  
FERNANDO V. CASTELLÓ BORONAT
  
ANNEX
  
Acord de bones pràctiques per a una millor adaptació a la implantació de l'euro
  
Estipulacions
  
Primera
  
L'objectiu de l'Acord de Bones Pràctiques per a una Millor Adaptació a la Implantació de l'Euro és crear un clima d'acceptació i confiança davant la moneda única, a través d'una còmoda, senzilla i transparent aplicació pràctica.
  
Segona
  
Les empreses i entitats que s'adhereixen al present acord es comprometen a:
  
1º. Compromís d'informació.
  
Facilitar una informació, general i específica, sobre:
  
- Opció d'informació i acceptació d'operacions en euros.
  
- Equivalències de preus en pessetes, euros i cèntims d'euro, dels productes que ven i/o dels serveis que presta.
  
- Tipus de canvi i regla de conversió i arredoniment.
  
- Valors nominals i característiques físiques dels bitllets i les monedes indicats en euros en la fase final o període de coexistència de les dues monedes.
  
- Ajudar a resoldre els dubtes que puguen plantejar els consumidors i usuaris sobre la nova moneda
  
2. Compromís de formació del personal.
  
Utilitzar tots els mitjans que estiguen a l'abast del comerciant per a formar-se i proporcionar a tot el personal, i especialment al que haja de tenir contacte amb el públic, una informació suficient perquè puga facilitar directament i immediatament la informació ressenyada en el punt anterior i perquè adquirisca la màxima desimboltura, rapidesa i seguretat en la pràctica de les operacions de conversió de monedes i arredoniment. A més a més, procurar col·laborar en les actuacions formatives promogudes des de qualsevol instància.
  
3. Compromís de seguretat en la conversió.
  
Deixar constància expressa que totes les operacions de càlcul dels contravalors es faran utilitzant exclusivament el tipus de conversió.
  
Garantir al consumidor que els preus cobrats en euros es corresponen amb la mera
  
aplicació matemàtica del tipus de conversió i les normes d'arredoniment que estableix la llei als preus originaris en pessetes.
  
4. Compromís d'arredoniment sobre la xifra final.
  
El comerciant farà l'arredoniment de la suma i no la suma dels arredoniments.
  
5. Compromís de la doble indicació de preus.
  
Practicar una doble indicació de preus en pessetes i en euros.
  
La doble indicació inclourà, com a mínim, els següents elements: cartells, llistes de preus, conversió de la xifra final de les factures i/o els tiquets de compra, i publicitat dels productes o serveis que continga alguna menció sobre preus.
  
6. Compromís de tornar els canvis en euros.
  
Assumir el compromís de tornar en euros (des de l'1 de gener de 2002) tots els canvis corresponents als imports abonats en les compres.
  
7. Compromís de continuïtat, manteniment de nivell i no discriminació en el cobrament de preus denominats en euro i/o pessetes.
  
L'euro no podrà servir d'excusa en cap cas per a aplicar augments injustificats de preus. Tampoc es cobrarà més per pagar en euros.
  
8. Compromís d'atenció personalitzada al consumidor o usuari.
  
Assistir i assessorar els consumidors i usuaris en el procés de substitució de les pessetes per euros i facilitar la dita substitució a partir de l'1 de gener de l'any 2002.
  
A més a més, extremar l'atenció en matèria d'informació, formació i comunicació, en especial a col·lectius que puguen veure's particularment afectats pel canvi de moneda.
  
Tercera
  
El distintiu dels establiments que apliquen el present acord serà l'etiqueta euro, que simbolitzarà per al consumidor confiança i qualitat en el servei com a conseqüència de l'aplicació d'aquestes bones pràctiques comercials.
  
Quarta


Còpia Permalink ELI